b'\n_START_ARTICLE_\nJoulun julkinen asema\n_START_PARAGRAPH_\nJoulun julkinen asema koskee joulun asemaa virallisissa yhteyksiss\xc3\xa4 ja julkisuudessa.\n_START_SECTION_\nHistoriaa\n_START_PARAGRAPH_\nJoulu on vuosittainen 25. joulukuuta vietett\xc3\xa4v\xc3\xa4 juhla, asemaltaan Jeesuksen syntym\xc3\xa4n kristillinen muistojuhla. Er\xc3\xa4s nykyinen keskustelunaihe on kristinuskoa edelt\xc3\xa4v\xc3\xa4 alkuper\xc3\xa4 osalla jouluperinteist\xc3\xa4 _NEWLINE_Joulun ajankohta on muinaisen roomalaisen kalenterin talvip\xc3\xa4iv\xc3\xa4nseisauksen p\xc3\xa4iv\xc3\xa4m\xc3\xa4\xc3\xa4r\xc3\xa4. Suomen kielen sana joulu ja juhla ovat ruotsalaisia tai skandinaavisia lainasanoja. Sana joulu tulee alun perin ennen kristinuskoa vietetyn talvip\xc3\xa4iv\xc3\xa4nseisauksen juhlan muinaisgermaanisesta nimest\xc3\xa4. Monet kansat ovat vanhoista ajoista viett\xc3\xa4neet vuotuista juhlaa talvip\xc3\xa4iv\xc3\xa4nseisauksen aikoihin. Joulussa ovat yhdistyneet kristillinen juhla, muinainen roomalainen saturnalia-juhla sek\xc3\xa4 Euroopan pohjoisten kansojen maatalousvuoden p\xc3\xa4\xc3\xa4tt\xc3\xa4j\xc3\xa4is- ja keskitalven juhla, Suomessa vanha vuodenvaihteenjuhla kekri. Joulu on yleinen perhejuhla eri puolilla maailmaa. _NEWLINE_Muinaisten germaanien talvijuhla tunnetaan nykyisin sen englanninkielisell\xc3\xa4 nimityksell\xc3\xa4 Yule. Kuukalenterin vuoksi yulen paikka vaihteli joulukuun alusta tammikuun alkuun. Kristinuskon levi\xc3\xa4misen my\xc3\xb6t\xc3\xa4 yule yhdistettiin kristilliseen jouluun. Muinaiset roomalaiset viettiv\xc3\xa4t 17. ja 23. joulukuuta v\xc3\xa4lisen\xc3\xa4 aikana keskitalven Saturnalia-juhlaa. Talvip\xc3\xa4iv\xc3\xa4nseisauksena 25. joulukuuta oli Sol Invictuksen eli Voittamattoman auringon p\xc3\xa4iv\xc3\xa4._NEWLINE_Kristillinen kirkko \xc3\xa4\xc3\xa4nesti ja yhdisti hallinnollisella k\xc3\xa4skyll\xc3\xa4 Sol Invictuksen p\xc3\xa4iv\xc3\xa4n juhlat Jeesuksen syntym\xc3\xa4juhlaan 350-luvulla. Varhaisin tunnettu maininta asiasta on vuodelle 354 laaditussa roomalaisessa kalenterista. Jo aikaisemmin kristityt olivat viett\xc3\xa4neet 6. tammikuuta epifania-juhlaa eli nykyist\xc3\xa4 loppiaista Jeesuksen kasteen muistop\xc3\xa4iv\xc3\xa4n\xc3\xa4. _NEWLINE_Uskonpuhdistuksen j\xc3\xa4lkeen puritaanien kaltaiset ryhm\xc3\xa4t vastustivat joulun viettoa. 1600-luvulla joulun vietto oli ajoittain kielletty\xc3\xa4 Englannissa ja Bostonin siirtokunnassa Pohjois-Amerikassa.\n_START_SECTION_\nNykyaika\n_START_PARAGRAPH_\nNeuvostoliitossa joulu kiellettiin ja joulukuusta pidettiin porvarillisena hapatuksena. My\xc3\xb6hemmin joulu muokattiin uudenvuodenjuhlaksi, ja kuusi liitettiin siihen. Stalinin aikana juhlasta muokattiin propagandistinen versio, neuvostomytologian riitti, josta oli riisuttu kaikki sen sis\xc3\xa4lt\xc3\xb6._NEWLINE_Amerikan ateistit ovat ehdottaneet, ett\xc3\xa4 maailman valtiot pit\xc3\xa4isiv\xc3\xa4t juhlap\xc3\xa4ivin\xc3\xa4 koko maapallolle yhteisi\xc3\xa4 luonnonkierron tapahtumia: kev\xc3\xa4tp\xc3\xa4iv\xc3\xa4ntasausta ja syysp\xc3\xa4iv\xc3\xa4ntasausta sek\xc3\xa4 talvip\xc3\xa4iv\xc3\xa4nseisausta ja kes\xc3\xa4p\xc3\xa4iv\xc3\xa4nseisausta. Monet uskonnottomien j\xc3\xa4rjest\xc3\xb6t j\xc3\xa4rjest\xc3\xa4v\xc3\xa4t talvip\xc3\xa4iv\xc3\xa4nseisauksen juhlia ja l\xc3\xa4hett\xc3\xa4v\xc3\xa4t talvip\xc3\xa4iv\xc3\xa4nseisauksen kortteja._NEWLINE_Suomessa joulup\xc3\xa4iv\xc3\xa4\xc3\xa4 edelt\xc3\xa4v\xc3\xa4 jouluaatto, 24. joulukuuta, ei ole virallinen vapaap\xc3\xa4iv\xc3\xa4, mutta se ja varsinkin sen iltap\xc3\xa4iv\xc3\xa4 on useimmilla ty\xc3\xb6paikoilla palkallinen vapaap\xc3\xa4iv\xc3\xa4. Muista juhlap\xc3\xa4ivist\xc3\xa4 poiketen my\xc3\xb6s julkinen liikenne loppuu Suomessa l\xc3\xa4hes kokonaan iltap\xc3\xa4iv\xc3\xa4ll\xc3\xa4 jouluaattona._NEWLINE_Ateistien etuj\xc3\xa4rjest\xc3\xb6n Vapaa-ajattelijain liiton mielest\xc3\xa4 kirkolliset juhlap\xc3\xa4iv\xc3\xa4t virallisessa kalenterissa loukkaavat ajatuksenvapautta ja valtion puolueettomuutta uskontojen suhteen. He haluavat evankelis-luterilaiset juhlap\xc3\xa4iv\xc3\xa4t poistettavaksu valtakunnallisten vapaap\xc3\xa4ivien joukosta osana kirkon ja valtion eroa._NEWLINE_Koulujen joulujuhlissa on vanhastaan ollut Suomen evankelis-luterilaisen kirkon aseman vuoksi uskonnollista ohjelmaa. Opetushallitus toteaa, ett\xc3\xa4 kaikkien oppilaiden tulee voida osallistua juhlaan. Nykyisin usea koulu on erottanut uskonnollisen juhlan erilliseksi kokonaisuudeksi. Joulujuhla j\xc3\xa4rjestet\xc3\xa4\xc3\xa4n kaikille kun taas joulukirkkoon menev\xc3\xa4t vain ne lapset, jotka kuuluvat samaan kirkkokuntaan.\n_START_SECTION_\nNimitykset\n_START_PARAGRAPH_\nEnglannin kieless\xc3\xa4 toiosinaan sanaa yule k\xc3\xa4ytet\xc3\xa4\xc3\xa4n nimityksen Christmas (\xe2\x80\x9dKristusmessu\xe2\x80\x9d) rinnalla tai asemasta. Vuonna 2013 Yhdysvalloissa dallasilainen sotaveteraanien sairaala ei ottanut vastaan lasten askartelemia joulukortteja, joissa toivotettiin joulua sanoilla Merry Christmas. Suomessa kaikki keskitalven juhlaperinteet sis\xc3\xa4ltyv\xc3\xa4t neutraaliin joulu-sanaan. Yhdysvalloissa on liikekumppanien kesken l\xc3\xa4hetetty joulun alla kirjallinen tervehdys Season\xe2\x80\x99s Greetings. Monikielisiss\xc3\xa4 tervehdyksiss\xc3\xa4 voidaan esitt\xc3\xa4\xc3\xa4 yleisi\xc3\xa4 hyv\xc3\xa4n toivotuksia tai hyvi\xc3\xa4 juhlia. Suomessa hyv\xc3\xa4n joulun toivottaminen on yleist\xc3\xa4 sek\xc3\xa4 virallisissa ett\xc3\xa4 yksityisiss\xc3\xa4 yhteyksiss\xc3\xa4. Suomeksi voidaan toivottaa my\xc3\xb6s hyvi\xc3\xa4 juhlia, hyv\xc3\xa4\xc3\xa4 juhlakautta tai hyv\xc3\xa4\xc3\xa4 talven juhla-aikaa. Vaikka itse sana on pakanallista alkuper\xc3\xa4\xc3\xa4, jotkut karsastavat sit\xc3\xa4, ja heille neutraaleinta on toivottaa hyv\xc3\xa4\xc3\xa4 uutta vuotta, joka on yleinen hyv\xc3\xa4n tulevaisuuden toivotus.'